**Էստրիդ Հայն** (դան․՝ Estrid Hein, հուլիսի 27, 1873(1873-07-27), Կոպենհագեն, Դանիա - հուլիսի 25, 1956(1956-07-25), Hørsholm, Մայրաքաղաքային տարածաշրջան, Դանիա), դանիացի ակնաբույժ, կանանց իրավունքների շարժման ակտիվիստ, պացիֆիստ։

Կենսագրություն
--------------

Էստրիդ Հանսենը ծնվել է 1873 թվականին, Կոպենհագենում, դանիացի քաղաքական գործիչ Օկթավիուս Թոմաս Հանսենի և Իդա Անտոինետ Վուլֆի ընտանիքում։ Էստրիդը մանկուց ծանոթ էր դանիացի բազմաթիվ հայտնի քաղաքական և մշակութային գործիչների հետ։

1890 թվականին Նատալի Սալեի անվան (*N. Zahles Skole*) դպրոցն ավարտելուց հետո Էստրիդը Կոպենհագենի համալսարանում սովորել է բժշկություն, որն ավարտել է 1896 թվականին։ Նույն թվականի սեպտեմբերին նա ամուսնացել է ինժեներ Յալմար Հայնի հետ, այնուհետև եղել է Փարիզում, որտեղ ուսանողական շրջայցերի ժամանակ Մեծ Բրիտանիայի, Նիդերլանդների, Ավստրիայի և Գերմանիայի կլինիկաներում սովորել է ակնաբուժություն։

Վերադառնալով Կոպենհագեն՝ 1898 թվականին Էստրիդը սկսել է բժշկական պրակտիկան։ 1906 թվականին բացել է աչքի սեփական կլինիկան։ 1918 թվականին ստացել է մասնագետի վկայական և շարունակել աշխատել այս ոլորտում մինչև 1939 թվականը, երբ թոշակի է անցել։

Բացի իր հիմնական աշխատանքից, Էստրիդը մասնակցել է կանանց հավասար իրավունքների պաշտպանության շարժմանը՝ դառնալով *Kvindernes Handels-og Kontoristforning-ի* («Կանանց առևտրային և կաբինետային մասնագիտությունների ասոցիացիա») բժիշկ-մասնագետը և *Louiseforeningen-ի* («Լուիզի հասարակություն») խորհրդի անդամ, որն օգնում է աղքատ և միայնակ կանանց։ 1914 թվականին նա առաջին կինն էր *Blindeinstituttet* (Կույրերի ինստիտուտ) խորհրդում։

1909 թվականից մինչև 1916 թվականը եղել է Կոպենհագենի *Dansk Kvindesamfund* («Դանիական կանանց միություն») բաժանմունքի նախագահ՝ լինելով կազմակերպության ամենահայտնի դեմքերից մեկը։  Նա հաջողությամբ իրականացրել է կանանց հավասար ընտրական և աշխատանքային իրավունքների համար քարոզարշավներ։ 1915 թվականին Թորո Դաուգորդի, Կլարա Թյուբյորգի, Բեննի Սեդերֆելդ Դե Սիմոնսենի և Հեննի Ֆորհամերի հետ եղել է *Danske Kvinders Fredskæde*-ի՝ Կանանց միջազգային լիգայի հանուն խաղաղության և ազատության Դանիական բաժանմունքի առաջին անդամներից մեկը։ Նույն թվականին նա ընդգրկվել է ընտանեկան իրավունքի Սկանդինավյան հանձնաժողովի կազմում, որն աշխատանքներ էր տանում Դանիայում ամուսնացած կանանց իրավունքների բարելավման ուղղությամբ։

Նա նաև ակտիվ մասնակցություն է ունեցել *Den danske Komité til Bekæmpelse af den hvide Slavehandel-ում*, որը ստեղծվել է սպիտակ ստրկության դեմ պայքարելու համար։ Հայնը մեծ դեր է խաղացել կանանց և երեխաների թրաֆիքինգի դեմ պայքարի Ազգերի լիգայի Խորհրդատվական կոմիտեում, որտեղ նա 18 տարի եղել է պատվիրակ։ 1933 թվականից եղել է *Kvinderådet* («Դանիայի կանանց ազգային խորհուրդ») խորհրդի անդամ։

Էստրիդ Հայնը մահացել է Հորսհոլմում, 1956 թվականի հուլիսի 25-ին։

Ծանոթագրություններ
------------------

1. 1 2  Dansk Biografisk Lexikon (դան.)
2. ↑  «Estrid Hein | Gyldendal - Den Store Danske»։ *denstoredanske.dk* (դանիերեն)։ Վերցված է 2020 թ․ ապրիլի 29
3. ↑  «Death to Militarism! / Død over militarismen |» (en-GB)։ Վերցված է 2020 թ․ ապրիլի 29

Արտաքին հղումներ
----------------

* Det danske Fredsakademi Archived 2016-07-26 at the Wayback Machine.
* Estrid Hein (1873 - 1956) Hein, Estrid
* Estrid Hein
* Mimi Carstensen (1852 - 1935) Carstensen, Johanne Caroline Vilhelmine (Mimi)
* Death to Militarism! / Død over militarismen

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | gravsted.dk · WikiTree |

 |